Bekookte getuienis? | News24
DIE getuienis van 'n ooggetuie in die hof is dikwels van deurslaggewende belang. Die persoon het die insident wat plaasgevind het eerstehands ervaar. Deesdae word daar egter ook van die sogenaamde "post-event misinformation effect" gepraat.
Dit verwys na die invloed wat gebeure na die tyd op die getuie se weergawe van die insident kon gehad het, soos die media en ander eksterne invloede. Dikwels kan die getuie se weergawe van die insident ook verwring word deurdat hy of sy slegs 'n gedeelte van die gebeure gesien het.
Natuurlik is daar ook die aspek van bekookte getuienis wat in berekening gebring moet word. Vermoedelik is dit hoekom die Here in Sy wysheid vier getuies in die Bybel gebruik, om ons te vertel van die lewe en sterwe van Jesus Christus, die enigste Verlosser van die wêreld. Hierdie vier getuies is die vier evangeliste, Matteus, Markus, Lukas en Johannes.
Die vier evangeliste (draers van die goeie nuus) deel met ons onder leiding van die Heilige Gees, elk hul unieke weergawe van die Christusgebeure.
Matteus vertel vir die Jode van Jesus. Daarom begin sy geslagsregister by Abraham. Lukas begin sy geslagsregister by Adam, want hy skryf sy evangelie aan 'n Griek. Markus skryf sy evangelie aan die mense in Rome. Vir hulle vertel hy van die geheim wat tussen mense ingekom het.
Johannes skryf vir mense wat op 'n dwaalspoor beland het, en dat die wêreld deur die Woord van God ontstaan het.
Soos Ferdinand Deist dit stel: "Ons is maar net getuies-elkeen met sy of haar eie verhaal oor die Man van Nasaret, soos Matteus en Markus en Lukas en Johannes elk sy eie verhaal oor die Man van Nasaret vertel het.
"Die evangelie is nie iets wat ons onthou nie. Die evangelie (goeie nuus) is dat die Man van Nasaret weer mense by God uitbring. Die evangelie is dat die geheim van die weg na God en die Waarheid oor God en die Lewe in God in die Man van Nasaret allemanskennis geword het."